Euroopan talous- ja sosiaalikomitean lausunto aiheesta "Ehdotus neuvoston asetus Azorien, Madeiran, Kanariansaarten sekä Ranskan departementtien Guyanan ja Réunionin tiettyjen kalastustuotteiden kaupan pitämisessä alueiden syrjäisestä sijainnista aiheutuvien lisäkustannusten tasoitusjärjestelmän käyttöön ottamisesta"

(KOM(2003) 516 lopullinen - 2003/0202 (CNS))

(2004/C 32/13)

Neuvosto päätti 11. syyskuuta 2003 Euroopan yhteisön perustamissopimuksen 37 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Euroopan talous- ja sosiaalikomitean työvaliokunta antoi 23. syyskuuta 2003 "maatalous, maaseudun kehittäminen, ympäristö" -jaoston tehtäväksi laatia asiasta lausunto.

Asian kiireellisyyden vuoksi Euroopan talous- ja sosiaalikomitea nimesi 29. ja 30. lokakuuta 2003 pitämässään 403. täysistunnossa (lokakuun 29. päivän kokouksessa) Gabriel Sarró Iparraguirren yleisesittelijäksi ja hyväksyi seuraavan lausunnon. Äänestyksessä annettiin 76 ääntä puolesta ja 2 pidättyi äänestämästä.

1. Johdanto

1.1. Yhteisön syrjäisimpien alueiden (Portugalille kuuluvat Azorien ja Madeiran itsehallintoalueet, Espanjalle kuuluva Kanariansaarten itsehallintoalue sekä Ranskan merentakaiset departementit Guadeloupe, Guyana, Martinique ja Réunion) sosio-ekonominen kehitys laahaa jäljessä. Tämän vuoksi yhteisön toimielimet myöntävät tukea näiden alueiden taloudellisen ja sosiaalisen kehityksen edistämiseksi sekä niiden sopusointuiseksi liittymiseksi sisämarkkinoihin.

1.2. Tästä syystä neuvosto on ottanut käyttöön erityisvaihtoehtoisia toimenpiteitä sisältäviä ohjelmia näiden alueiden syrjäiseen sijaintiin ja saaristoluonteeseen perustuvien haittojen vähentämiseksi.

1.3. Yhteisön syrjäisimpien alueiden kalastusalalla on vaikeuksia, ja niitä pahentavat erityisesti kalastustuotteiden markkinoille kuljetuksesta alueiden etäisyyden ja eristyneisyyden vuoksi aiheutuvat kustannukset.

1.4. Euroopan yhteisön perustamissopimuksen 299 artiklan 2 kohdassa tunnustetaan tarve toteuttaa kyseisten alueiden hyväksi erityistoimenpiteitä kalastusalalla, joka mainitaan siinä nimenomaisesti.

1.5. Näiden olosuhteiden vuoksi yhteisö otti vuonna 1992 käyttöön järjestelmän, jolla tuetaan näiden alueiden tuottajia eräiden kalastusalan tuotteiden kaupan pitämisen osalta. Järjestelmän voimassaoloa jatkettiin vuosina 1994, 1995, 1998 ja 2002(1), minkä ansiosta voitiin tukea tärkeimpien lajien kaupan pitämistä paikallisten markkinoiden ulkopuolella.

1.6. Viimeksi järjestelmän voimassaoloa jatkettiin neuvoston 25. maaliskuuta 2002 antamalla asetuksella (EY) N:o 579/2002(2) joulukuun 31. päivään 2002.

1.7. Käsillä olevassa ehdotuksessa asetukseksi(3) säädetään lisäkustannusten korvausjärjestelmän jatkamisesta vuodesta 2003 alkaen kyseisten syrjäisimpien alueiden tiettyjen kalastustuotteiden jalostuksen ja myynnin osalta.

2. Huomioita

2.1. ETSK:n mielestä tasoitusjärjestelmää on tarpeen jatkaa, jotta eräiden kalastustuotteiden kilpailukyky säilyy suhteessa yhteisön muihin alueisiin.

2.2. Asetusehdotuksessa kaavaillaan tukea myös pienimuotoisen ja rannikkokalastuksen tuotteiden jalostukselle ja myynnille. ETSK on tyytyväinen, että ehdotetussa asetuksessa otetaan huomioon pienimuotoinen ja rannikkokalastus, ja kehottaa komissiota jatkamaan tämäntyyppisen kalastuksen tukemista, sillä se on unionin syrjäisimmillä alueilla sosiaalisesti ja taloudellisesti hyvin tärkeää.

2.3. ETSK pitää käsillä olevan asetusehdotuksen tulevaisuuden kannalta tärkeänä, että siinä varataan mahdollisuus mukauttaa ehdotetulla asetuksella eri lajeille vahvistettuja korvauksia ja määriä. ETSK katsoo kuitenkin, että 8 artiklassa säädetty korvausten ja määrien mukautusmenettely on liian mutkikas ja että komission tulisi laatia yksinkertaisempi menettely, jonka avulla käytännön päätöksiä voidaan tehdä nopeammin.

2.4. ETSK puoltaa asetusehdotuksen lähestymistapaa, jonka mukaan taloudelliset toimenpiteet rahoitetaan Euroopan maatalouden ohjaus- ja tukirahaston (EMOTR) tukiosastosta, sekä sitä, että komissio toimittaa joka neljäs vuosi - ensimmäisen kerran 1. tammikuuta 2007 - kertomuksen säädettyjen toimenpiteiden toteuttamisesta sekä tekee tarvittaessa ehdotuksia tarvittaviksi toimenpiteiksi.

3. Päätelmät

3.1. ETSK pitää asetusta tarpeellisena ja kiireellisenä.

3.2. ETSK:n käsityksen mukaan asetus on luonteeltaan pysyvä, ja toimenpiteitä on tarvittaessa tarkistettava, jotta yhteisön syrjäisimpien alueiden tiettyjen kalastustuotteiden kaupan pitämisessä sijainnista aiheutuvien lisäkustannusten korvaamisen tavoite voidaan täyttää pysyvästi.

3.3. ETSK katsoo, että ehdotetun asetuksen 8 artiklassa säädetty korvausten ja määrien mukautusmenettely täytyy muuttaa yksinkertaisemmaksi, käytännöllisemmäksi ja joustavammaksi.

Bryssel, 29. lokakuuta 2003.

Euroopan talous- ja sosiaalikomitean

puheenjohtaja

Roger Briesch

(1) EYVL L 162, 30.6.1994, s. 8; EYVL L 236, 5.10.1995, s. 2; EYVL L 208, 24.7.1998, s. 1; EYVL L 89, 5.4.2002, s. 1.

(2) EYVL L 89, 5.4.2002, s. 1.

(3) KOM(2003) 516 lopullinen - 2003/0202 (CNS).